ליאת אזר
בתיה (ליאת אזר) עם בנה תולי (איתמר פיק), מאחור אלי (דן שפירא), הגרוש שלה, בסדרה "סימני שאלה"
שחקני הסדרה "המקום": יושבים מקדימה - לאורה ריבלין, שמיל בן ארי, נתי קלוגר ויהונתן סגל, עומדים מאחור - ליאת אזר ועמוס לביא
ליאת אזר בסרט "אחותי את"
**ליאת אזר** (נולדה ב-12 במרץ 1979) היא שחקנית, במאית וקריינית ישראלית.

ביוגרפיה
--------

אזר נולדה וגדלה בראשון לציון, לפנחס שהיה אז סגן-אלוף ומהנדס טילים בצה"ל וכיום מנהל את מועדון השחמט של ראשון לציון, ולחנה מנהלת חשבונות וציירת. לה שני אחים בוגרים ממנה שעוסקים באלקטרוניקה ומחשבים. החלה ללמוד משחק עוד כשהייתה בכיתה ה' בחוג דרמה, והתמידה בו עד תחילת גיוסה לצבא.

בהיותה בת חמש עשרה שיחקה בקומדיית המצבים "הכל נשבר במשפחה", שהוקרנה בערוץ 1 (1995-1994). היא גילמה את ליאת, הילדה הבוגרת במשפחה חד-הורית של אבא (דב רייזר), פרועה בהתנהגותה.

אזר עשתה בגרות באדריכלות בבית ספר מקצועי. בצבא שירתה בתיאטרון צה"ל. במסגרת תיאטרון צה"ל שיחקה בתפקיד מיקה בהצגה "טירונות בנות" מאת הלל מיטלפונקט בבימויו של נתן דטנר והציגה מערכונים של חנוך לוין בבימויו של יונתן צ'רצ'י.

עם שחרורה החלה ללמוד בסטודיו למשחק ניסן נתיב תל אביב. היא סיימה ב-2003, וזכתה בשתי מלגות הצטיינות מקרן שרת אמריקה ישראל. בכיתתה למדו בין השאר לוסי דובינצ'יק, רועי אסף, אודי רוטשילד, שרון דנון, יובל רז ומיכל שפירא. בתום לימודיה שיחקה מספר חודשים בהצגה "הקמצן" בתיאטרון החאן בבימויו של מיקי גורביץ'.

בשנים 2005–2008 שיחקה בהצגה "בן לבין" מאת רוני אלמוג ובבימויו של איסי ממנוב. ב"בן לבין" גילמה אזר בחורה שרוצה להיות בחור. ההצגה הוצגה בבית ציוני אמריקה והופיעה באנגלית ברחבי העולם: ניו יורק, סן פרנסיסקו, ברלין, דבלין, איסטנבול ועוד.

היא שיחקה בשתי עונות בסדרה "המקום" ששודרה בערוץ 10 (2008-2007). היא גילמה את קרן, זמרת רוק לסבית, שאביה הוא זמר מאוד ידוע (שמיל בן-ארי) והיא מנסה להצליח בזכות עצמה תחת שם אנונימי ולא בגלל היותה "הבת של".

היא שיחקה בסרט "נעמונת קטנטונת" במסגרת "פרויקט 48 שעות", לצידו של עזרא דגן, וזכו יחד בפרס המשחק.

ליאת אזר שיחקה בסדרה "סימני שאלה" (2011) בתפקיד בתיה, אישה חרדית שבעלה יצא בשאלה והם התגרשו בעקבות כך. מאז היא ניתקה איתו קשר, אך אשפוזו של בנם המשותף בבית חולים מאלץ אותם לבלות זמן יחד ולהתעמת עם משקעים מן העבר.

אזר כיכבה בתפקיד הראשי בסרט "אחותי את" (2011). היא גילמה את רוחי, נערה חרדית לפני שידוך, שאחת מאחיותיה היא בעלת תסמונת דאון, דבר המקשה עליה למצוא שידוך. הסרט זכה בפרס נשיא חבר השופטים בפסטיבל מינכן 2011 והשתתף בפסטיבלים שונים בישראל ומחוצה לה.

ב-2012 הצטלמה לסרט הקולנוע החרדי "מלאכיות בלבן" בבימויה של טלי אברהמי באחד התפקידים הראשיים. היא מגלמת את רייזי, יהודייה מאמינה ששורדת את השואה בזכות הכוחות שמעניקה לה אמונתה הדתית. בסרט שיחקו לצדה בין היתר ליאל דניר, אליענה שכטר, עינת ברנובסקי.

משנת 2012 שייכת ליאת אזר לשני אנסמבלים: האחד הוא אנסמבל "אספמיה" של דליה שימקו, והיא משחקת בהצגה "אחוזת וייס" בבימויה של שימקו בתיאטרון תמונע. השני הוא אנסמבל "מסע", ובמסגרת זו שיחקה בשתי הצגות: "מסע אל פנים החדר" ו"HEAVEN לטריסטן", את שניהם ביים הפולני ווייטק קלם. בעבר שיחקה באנסמבל "זיגוטה" של מרינה בלטוב ונתלי שילמן, במסגרתה הציגה את הצגת התיאטרון-מחול "התיבה" (2007-2005).

אזר מביימת ומלמדת בסדנאות נוער של תיאטרון אורנה פורת זו השנה השלישית, ושימשה כעוזרת במאי בהצגה "הילד" בתיאטרון הקאמרי (2007) וכן של יענקל'ה יעקובסון בהצגה "הקץ של העץ" בתיאטראות החאן ומדיטק (2008).

מקריינת באנגלית ובעברית באתר ללימוד עברית Learn Hebrew Pod.

ביוני 2014 החלה לשחק בסדרה הקומית של קשת "70 מיליון סיבות לעושר" בערוץ 2, לצדם של שמוליק לוי ודב נבון.
בנוסף לכך משתתפת בפרסומת לקפה טורקי של עלית. בשנת 2016 השתתפה בסרט "האוצר מעבר לנהר" בבימויו של קובי מחט.

בשנת 2018 הצטלמה לסדרה הקומית של החינוכית ״המחלקה לחפצים מיוחדים״, לצד אביעד בנטוב ואודי גוטשלק. באותה שנה דיבבה בסרט ספיידרמן: ממד העכביש.

תפקידים
-------

### קולנוע וטלוויזיה

**טלוויזיה**

| סדרה/תוכנית | ערוץ | במאי | תפקיד | שנה |
| --- | --- | --- | --- | --- |
| הכל נשבר במשפחה | ערוץ 1 | אבי כהן | תפקיד קבוע: ליאת | 1994 |
| המקום | ערוץ 10 | אבי כהן, יצחק שאולי | תפקיד קבוע: קרן | 2008 |
| סימני שאלה | ערוץ 2 | אופיר בביוף | תפקיד קבוע: בתיה | 2011 |
| מקס ומוזה | ערוץ לוגי | אהרון קפלן | תפקיד ראשי: מוזה | 2012 |
| 70 מיליון סיבות לעושר | ערוץ 2 | אופיר בביוף | מרינה | 2014 |
| מר עגבנייה | ערוץ הופ! | בובי לקס | ריבי הרובוטית | 2015 |

**קולנוע**

| סרט | במאי | תפקיד | שנה | מידע נוסף |
| --- | --- | --- | --- | --- |
| אחותי את | אושרת מאירוביץ', בית הספר לקולנוע "מעלה" | תפקיד ראשי: רוחי | 2011 | זוכה פסטיבל מינכן 2011, פסטיבל ירושלים 2011, הפסטיבל הבינלאומי לסרטי נשים רחובות 2011 |
| מלאכיות בלבן | טלי אברהמי | רייזי | 2012 |  |
| האוצר מעבר לנהר | קובי מחט | בלה | 2016 |  |
| ספיידרמן: ממד העכביש |  | מרי ג'יין פארקר | 2018 | דיבוב |

### תיאטרון

**הצגות מבוגרים**

| הצגה | מחזאי | תיאטרון | במאי | תפקיד | שנה | מידע נוסף |
| --- | --- | --- | --- | --- | --- | --- |
| ביאת הפרענק | תיאטרון המעבדה בירושלים |  | שלומי ליברמן |  | 2005 | פסטיבל אקספו |
| התיבה, תיאטרון-מחול | מרינה בלטוב ונתלי שילמן (כוראוגרפיה) | תיאטרון תמונע | מרינה בלטוב ונתלי שילמן (בימוי) | אנסטסיה | 2007-2005 |  |
| בן לבין | רוני אלמוג | בית ציוני אמריקה | איסי ממנוב | נער/ה | 2009-2005 | הציגה בחו"ל באנגלית: ניו-יורק, סן פרנסיסקו, ברלין, דבלין ועוד |
| הקמצן | מולייר | תיאטרון החאן | מיכאל גורביץ' | אליז | 2006 |  |
| תותי וטיטי, מחזה קריאה | אמנון ז'קוב | פסטיבל 'צו קריאה 4', צוותא |  | נועה | 2009 |  |
| אחד ממיליון | עבודה באקרובטיקה אווירית (tissue) |  |  |  | 2008 |  |
| אחוזת וייס | נוריאל טוביאס | תיאטרון תמונע | דליה שימקו | מוריה | 2012-2010 |  |
| מסע אל פנים החדר | מיכאל וולצ`ק | תיאטרון תמונע | ווייטק קלם | אלקה | 2012-2010 |  |
| HEAVEN לטריסטן | פריץ קאטר | תיאטרון תמונע | וויטק קלם | סימונה | 2011-2010 |  |

**הצגות ילדים**

| הצגה | תיאטרון | במאי | תפקיד | שנים |
| --- | --- | --- | --- | --- |
| שלום, חבר | העמותה לקידום התיאטרון | גדי צדקה | רעות | 2000 |
| תינוקות מעופפים, הצגת ליצנות | תיאטרון DRAK מצ'כיה בשיתוף תיאטרון גבעתיים |  |  | 2004-2003 |
| בעלת הארמון | התיאטרון העברי | גדי צדקה | לנה | 2006-2004 |
| החתול במגפיים, קומדיה דל'ארטה | תיאטרון גבעתיים | עדי לוויתן | הנסיכה מרציפן | 2008 |
| מלך ההר | תיאטרון הנפש | האוורד ריפ | מיקה | 2014-2004 |
| דלת הקסמים | מילשטיין הפקות | עופר שפריר | מיכל | 2012-2009 |
| דמעות של אריה | תיאטרון מופע | רועי שגב | פיצקל'ה | 2012-2011 |
| העדי של עדי | תיאטרון אורנה פורת | דדי ברון | עדי | 2012-2004 |
| צבעים בחול | תיאטרון אורנה פורת | צביה הוברמן | דורה | 2008-2006 |
| עלילות הנסיך ככה | תיאטרון אורנה פורת | רועי שגב | יסמין | 2012 |
| כשהחלום מתעורר לחיים | תיאטרון אורנה פורת | חגית רכבי-ניקולייבסקי | ליצנית, שולמית, ניצן | 2012 |

קישורים חיצוניים
----------------

ויקישיתוף מדיה וקבצים בנושא **ליאת אזר** בוויקישיתוף
* ליאת אזר, ברשת החברתית פייסבוק
* ליאת אזר, במיזם "אישים" לתיעוד היצירה הישראלית
* ליאת אזר, במסד הנתונים הקולנועיים IMDb (באנגלית)
* ליאת אזר, באתר "אידיבי", מאגר הידע העברי לקולנוע ישראלי ועולמי

* הטריילר של הסרט "אחותי את", ביוטיוב
* מאחורי הקלעים של הסרט "אחותי את", ביוטיוב
* ראיון על הסדרה "סימני שאלה" בתוכנית לחיות טוב, ערוץ 2, 21 במרץ 2011
* ליאת אזר, באתר אישים
* ליאת אזר, באתר אידיבי
* על בתיה מהסדרה "סימני שאלה", באתר רשת, 22 ביוני 2011

הערות שוליים
------------

1. ↑  "עמוד אודות - Learn Hebrew Pod". www.learnhebrewpod.com.